賽馬會體藝中學

賽馬會體藝中學（英文：Jockey Club Ti-I College）係香港嘅一間英文中學，喺1989年成立，係全港唯一完全由自行分配學位收生嘅津貼中學，位於新界沙田火炭樂景街5至7號。 歷史 體藝中學嘅創校理念源自已故港督尤德爵士，佢主張喺香港成立一間唔單止強調學術表現，而係更為提供學生發揮體育同視覺藝術潛能嘅中學。1985年11月，布政司同英皇御准香港賽馬會達成協議，由政府同賽馬會共同出資8400萬港元喺沙田建立體藝中學，並且由教育署邀請專業人士同教育工作者籌組學校管理局。體藝中學喺1989年9月正式開課，由屯門保良局董玉娣中學創校校長張灼祥先生出任創校校長。 宗旨 體藝中學創立嘅目的，係堅信除咗提供正規文法中學課程之外，亦能夠讓學生發展體育、藝術嘅潛能。故此，學校極注重學生嘅學業成就，亦重視學生嘅才能發展。學生離校嘅時候，應該能夠掌握熟練嘅語文技巧，具有分析同獨立思考能力，對學科、體育或藝術有出眾嘅造詣。 校園 學校佔地約20,000平方米。新翼大樓喺2005年完工，除咗一般中學設施外，另設有室內體育館、健身室、游泳池、多元化球類運動場、體育中心、STEM室、繪畫室、雕塑室、平面設計室、陶藝室、媒體實驗室、版畫室、展覽廳、展覽廊、演講廳、樂隊練習室、學生宿舍、飯堂，全校空氣調節，並已鋪設光纖電腦網絡同全校無線網絡接點。 2020年校園改善計劃將圖書館同語言學習室搬去地下，方便同學使用。原新翼圖書館位置改建成體育中心。天台位置亦安裝咗99塊太陽能板。有蓋操場位置加建咗活動趟板，可以提供一個新嘅室內空間作為活動或課堂使用。 校長一覽 張灼祥先生（創校校長，前保良局董玉娣中學校長，之後出任拔萃男書院校長） 陳嫣虹女士（前任校長，前民生書院校長） 歐陽英昌先生（前任校長，前伊斯蘭英文中學校長） 林宛君女士（前任校長，前陳樹渠紀念中學校長） Dr Terrence Quong（前任校長） 鄭元山先生（現任校長，前調景嶺書院副校長） 出面網頁 賽馬會體藝中學嘅官方網站 參考